Primul kilometru de tunel de autostradă din România de după Revoluție se află pe secțiunea Tigveni-Curtea de Argeș a autostrăzii Pitești-Sibiu, a anunțat secretarul de stat în Ministerul Transporturilor Ionel Scrioșteanu.
VIDEO cu tunelul de autostradă la finalul textului
Au fost forați în total 1.013 metri pe ambele sensuri ale autostrăzii, din care 580 metri de tunel pe firul ieșiri din tunel, sensul Sibiu-Pitești (Tunel Daniela) şi 433 metri de tunel pe firul intrării în tunel, sensul Pitești-Sibiu (Tunel Alina), a scris Scrioșteanu pe Facebook.
El a adăugat că a fost realizat și primul tunel intermediar care va fi folosit ca pasaj pietonal între cele două fire de tunel Alina și Daniela sau cale de evacuare după darea în trafic.
De asemenea, se execută lucrări de excavații și terasamente pe câteva sectoare aferente nodului rutier Țigveni.